
A református templomi virrasztó a Nyírségben

      A Nyírségben gyakorolt református virrasztó egy sajátos istentiszteleti forma, a háznál virrasztás szokásának maradványa. Kialakulása a nyolcvanas évek utáni időszakra tehető: amikor ravatalozókat építettek a településen, megszűnt a háznál virrasztás lehetősége, azonban a szokáshoz ragaszkodó közösségek a ravatalozóba kijárva folytatták a hagyományt; ezt a szándékot fogadta be az egyház. Bár a virrasztó elnevezés egész éjszakán át tartó együttlétet sugall, ebben a formájában körülbelül egy óra időtartamú, lelkész vezetésével zajló istentiszteleti forma.
      Dolgozatomban ezt a feltáratlan jelenséget kívánom leírni. Először az ókeresztyén virrasztási szokásokat és a háznál virrasztást mutatom be röviden, mint az általam kutatott jelenség előzményeit.A templomi virrasztó megismeréséhez két internetes kérdőív kitöltésére kértem a Nyírségi Református Egyházmegye lelkipásztorait, az ebből nyert adatok, személyes beszélgetések és saját tapasztalataim alapján írom le a szokást.
     A felmérés eredményei azt mutatják, hogy a templomi virrasztónak két formája alakult ki: az egyik a vasárnapi istentisztelethez hasonló, középpontjában a prédikációval, a másik pedig prédikáció nélkül; a két forma egyéb elemei hasonlóak. A kérdőívek tanúsága szerint a virrasztót egy kivétellel a temetést megelőző napon tartják, résztvevői - a gyászoló családon kívül - leginkább a középnemzedékhez és az idősebb korosztályhoz tartoznak. Mivel a templomi virrasztót egyházzenei szemszögből is vizsgálom, az alkalmon leginkább használt énekek történetét és a témával való kapcsolatát is kifejtem. Ehhez kapcsolódóan a felmérésben azt is vizsgáltam, kire hárul az énekek vezetésének feladata. Kérdőívemben a cigányság virrasztási szokásait is kutattam, ennek eredménye is megtalálható dolgozatomban. Megkíséreltem feltárni a szokás fokozatos megszűnésének okait, és idejét, ehhez külön kérdőív kitöltésére kértem azokat a lelkipásztorokat, akiknél már nem él a templomi virrasztó hagyománya. Dolgozaton célja, hogy felhívjam a figyelmet a virrasztás ősi szokása modern körülmények közé átmentett változatára a szokás bemutatása által.
 
 
 



